หุ้นเอเชียปิดเช้ายังนิ่งรอผลลต.สหรัฐ
บรรยากาศตลาดหุ้นเอเชียเช้านี้ ค่อนข้างเบาบาง รอผลการเลือกตั้งประธานาธิบดี คาดช่วงบ่ายคึก
7 พ.ย. 2555

บรรยากาศตลาดหุ้นเอเชียเช้านี้ ค่อนข้างเบาบาง รอผลการเลือกตั้งประธานาธิบดี คาดช่วงบ่ายคึก
ดัชนีนิกเกอิตลาดหุ้นโตเกียวปิดภาคเช้าขยับลง 9.98 จุด หรือ -0.11% แตะที่ 8,965.17 จุดในวันนี้ เนื่องจากนักลงทุนชะลอการซื้อขายก่อนที่จะรับทราบผลการเลือกตั้งประธานาธิบดีสหรัฐในวันนี้ หลังจากที่ดัชนีดีดตัวขึ้นพึง 57 จุดในช่วงแรกของการซื้อขาย ตามดัชนีดาวโจนส์ตลาดหุ้นนิวยอร์กที่พุ่งขึ้น 1% เมื่อคืนนี้ แต่หลังจากนั้นไม่นาน ตลาดหุ้นโตเกียวก็เริ่มอ่อนแรงลง หลังจากสกุลเงินเยนแข็งค่าขึ้นเมื่อเทียบกับดอลลาร์สหรัฐและยูโร ซึ่งส่งผลให้นักลงทุนเข้ามาเทขายหุ้นกลุ่มส่งออก
เช่นเดียวกับดัชนีฮั่งเส็งตลาดหุ้นฮ่องกง ที่เปิดตลาดภาคเช้าดีดตัวขึ้นได้ตามตลาดหุ้นสหรัฐ โดยปรับขึ้นไป 75.97 จุด แต่หลังจากนั้น ดัชนีก็เริ่มปรับลดลง กระทั่งปิดภาคเช้าที่ 21,867.67 จุด ลดลง 76.76 จุด หรือ -0.35%
ส่วนดัชนีเซี่ยงไฮ้คอมโพสิต ตลาดหุ้นจีน ปิดภาคเช้าลดลง 6.35 จุด หรือ -0.30% ปิดที่ 2,099.65 จุด
ทั้งนี้ ต้องจับตาเปิดตลาดภาคบ่าย ที่คาดว่า จะดีดกลับขึ้นไป หลังจากที่ผลอย่างไม่เป็นทางการออกมาแล้วว่า นายบารัก โอบามา ได้รับเลือกตั้งจากประชาชนชาวสหรัฐ ให้เป็นประธานาธิบดีคนที่ 45 เป็นสมัยที่ 2 ซึ่งนโยบายเศรษฐกิจหลายด้านเป็นประโยชน์กับเอเชีย